NSFAS-studente by Fort Hare glo dakloos oor wanbetalingDie Universiteit van Fort Hare. (Argieffoto: SA Gov News/Twitter) Die minister van hoër onderwys en opleiding, dr. Blade Nzimande, eis antwoorde by die Nasionale Finansiële Hulpskema vir Studente (NSFAS) en die Universiteit van Fort Hare ná berigte dat studente daar sonder blyplek sit. Nzimande het sy kommer te kenne gegee oor ŉ brief wat op sosialemediaplatforms die ronde doen – glo uitgestuur deur die universiteit – wat handel oor ŉ versoek vir die betaling van private akkommodasie vir studente. Ishmael Mnisi, Nzimande se woordvoerder, sê teenstrydig met die brief wat rondgestuur word, het die minister nog geen versoek van NSFAS óf die universiteit gekry oor die betaling van verblyftoelae vir studente wat deur die skema finansier word nie. “Die minister het NSFAS en die Universiteit van Fort Hare gevra om hom van volledige besonderhede oor die versoek te voorsien wat sy aandag en goedkeuring vereis.” Nzimande het egter benadruk dat enige versoek wat aan hom gerig word, onderworpe is aan die bepaalde voorwaardes. “Die minister doen ŉ beroep om kalmte terwyl hy wag op die reaksie van NSFAS en die universiteit.”